Povzetek mnenja Evropskega nadzornika za varstvo podatkov o predlogu za sklep Sveta o podpisu in sklenitvi sporazuma med Evropsko unijo in Novo Zelandijo o izmenjavi osebnih podatkov med Europolom in organi Nove Zelandije, pristojnimi za boj proti hudim kaznivim dejanjem in terorizmu

[Celotno besedilo tega mnenja je na voljo v angleščini, francoščini in nemščini na spletišču ENVP www.edps.europa.eu]

(2022/C 262/05)

Evropska komisija je 13. maja 2022 izdala dva predloga sklepa Sveta o podpisu in sklenitvi sporazuma v imenu Evropske unije med Evropsko unijo in Novo Zelandijo o izmenjavi osebnih podatkov med Europolom in organi Nove Zelandije, pristojnimi za boj proti hudim kaznivim dejanjem in terorizmu. Cilj sporazuma je omogočiti prenos osebnih podatkov med Europolom in pristojnimi organi Nove Zelandije, hkrati pa zagotoviti ustrezne zaščitne ukrepe v zvezi s človekovimi pravicami in temeljnimi svoboščinami posameznikov, vključno z varovanjem zasebnosti in varstvom osebnih podatkov.

ENVP je že imel priložnost podati pripombe o izmenjavi osebnih podatkov med Europolom in organi kazenskega pregona Nove Zelandije v svojem mnenju 1/2020 o pogajalskem mandatu za ta sporazum. ENVP ugotavlja, da ima Nova Zelandija dobro uveljavljeno nacionalno zakonodajo o varstvu podatkov in neodvisen organ za varstvo podatkov, pristojen tudi za nadzor organov kazenskega pregona. Hkrati je podal več dodatnih priporočil, da bi pojasnil in po potrebi dodatno okrepil zaščitne ukrepe in nadzor varstva osebnih podatkov, zlasti kar zadeva področje uporabe tega sporazuma, načelo omejitve hrambe podatkov in zagotavljanje informacij posameznikom, na katere se nanašajo osebni podatki.

ENVP z zadovoljstvom ugotavlja, da so bila njegova priporočila upoštevana med pogajanji in kasneje tudi v končnem besedilu sporazuma v Prilogi I, členu 13 ter členu 26.

Glede na navedeno ENVP meni, da predloženi sporazum med Evropsko unijo in Novo Zelandijo o izmenjavi osebnih podatkov med Europolom in organi Nove Zelandije, pristojnimi za boj proti hudim kaznivim dejanjem in terorizmu, vsebuje ustrezne zaščitne ukrepe glede varstva zasebnosti ter temeljnih pravic in svoboščin posameznikov. Poleg tega se lahko uporabi tudi kot model za prihodnje sporazume o izmenjavi osebnih podatkov za namene kazenskega pregona.

ENVP hkrati opozarja na nedavno dogovorjene spremembe uredbe o Europolu, ki bodo med drugim vplivale na okvir varstva podatkov, ki se uporablja za Europol. ENVP v zvezi s tem poudarja, da bo moral Europol sporazum o izmenjavi osebnih podatkov s pristojnimi organi Nove Zelandije uporabljati popolnoma v skladu s posodobljenim pravnim okvirom in zlasti pravnimi zaščitnimi ukrepi za varstvo posameznikov pri obdelavi njihovih osebnih podatkov iz poglavja IX uredbe EU o varstvu podatkov in spremenjene uredbe o Europolu.

Zlasti bi bilo treba obveznost Europola iz člena 26 predvidenega sporazuma, da javno objavi dokument, v katerem so v razumljivi obliki opredeljene določbe o obdelavi osebnih podatkov, prenesenih na podlagi sporazuma, vključno s pravnimi sredstvi, ki so na voljo za uveljavljanje pravic posameznikov, na katere se nanašajo osebni podatki, razlagati in uporabljati ob upoštevanju člena 79 uredbe EU o varstvu podatkov in obveznosti agencije kot upravljavca podatkov, da posamezniku, na katerega se nanašajo osebni podatki, da na voljo ali posreduje specifične informacije.

1. UVOD

1. Evropska komisija je 13. maja 2022 izdala dva predloga sklepa Sveta o podpisu in sklenitvi sporazuma, v imenu Evropske unije, med Evropsko unijo in Novo Zelandijo o izmenjavi osebnih podatkov med Agencijo Evropske unije za sodelovanje na področju preprečevanja, odkrivanja in preiskovanja kaznivih dejanj (Europol) in organi Nove Zelandije, pristojnimi za boj proti hudim kaznivim dejanjem in terorizmu (v nadaljnjem besedilu: predloga) ( 1 )

2. Cilj sporazuma je omogočiti prenos osebnih podatkov med Europolom in pristojnimi organi Nove Zelandije, da bi podprli in okrepili ukrepe organov držav članic Evropske unije in Nove Zelandije ter njihovo medsebojno sodelovanje pri preprečevanju kaznivih dejanj, vključno s hudimi kaznivimi dejanji in terorizmom, in boju proti njim, hkrati pa zagotovili ustrezne zaščitne ukrepe v zvezi s človekovimi pravicami in temeljnimi svoboščinami posameznikov, vključno z varovanjem zasebnosti in varstvom podatkov ( 2 )

3. Pogajanja med Komisijo in Novo Zelandijo o sporazumu so potekala med aprilom in novembrom 2021 v skladu s pogajalskimi smernicami, ki jih je Svet sprejel 13. maja 2020 na podlagi priporočila Komisije z dne 30. oktobra 2019 ( 3 )

4. Predvideni sporazum temelji na že obstoječem tesnem partnerstvu med Evropsko unijo in Novo Zelandijo. V zvezi s tem je treba opozoriti, da se pogodbenici v partnerskem sporazumu o odnosih in sodelovanju med EU in Novo Zelandijo, podpisanem 5. oktobra 2016, zavezujeta k sodelovanju na področju kazenskega pregona, preprečevanja in boja proti organiziranemu kriminalu in korupciji, trgovini z drogami, kibernetski kriminaliteti, pranju denarja, terorizmu in financiranju terorizma.

5. To mnenje ENVP izdaja v odziv na posvetovanja Evropske komisije z dne 13. maja 2022 v skladu s členom 42(1) uredbe EU o varstvu podatkov o predlogih sklepa Sveta o podpisu in sklenitvi sporazuma. Vendar ob upoštevanju, da se oba predloga nanašata na isti sporazum, to mnenje zajema oba.

4. SKLEPNE UGOTOVITVE

19. Glede na navedeno ENVP podaja naslednje pripombe in priporočila: (1) Predloženi sporazum med Unijo in Novo Zelandijo o izmenjavi osebnih podatkov med Europolom in organi Nove Zelandije, pristojnimi za boj proti hudim kaznivim dejanjem in terorizmu, določa ustrezne zaščitne ukrepe glede varstva zasebnosti ter temeljnih pravic in svoboščin posameznikov. V zvezi s tem se lahko uporabi tudi kot model za prihodnje sporazume o izmenjavi osebnih podatkov za namene kazenskega pregona. (2) Obveznost Europola iz člena 26 predvidenega sporazuma, da javno objavi dokument, v katerem so v razumljivi obliki opredeljene določbe o obdelavi osebnih podatkov, prenesenih na podlagi sporazuma, vključno s pravnimi sredstvi, ki so na voljo za uveljavljanje pravic posameznikov, na katere se nanašajo osebni podatki, bi bilo treba razlagati in uporabljati ob upoštevanju člena 79 uredbe EU o varstvu podatkov in obveznosti Europola kot upravljavca podatkov, da posamezniku, na katerega se nanašajo osebni podatki, da na voljo ali posreduje specifične informacije.

Bruselj, 10. junij 2022 Wojciech Rafał WIEWIÓROWSKI

(1) COM(2022) 207 final in COM(2022) 208 final.

(2) Glej obrazložitveni memorandum k obema predlogoma, str. 2.

(3) Glej prejšnjo opombo.